**STARI INTERMEDIARE**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

STĂRI INTERMEDIARE

La început am fost aer

Şi umpleam nesfârşitele spaţii

Dintre Pământ şi stele

Cu zefir.

Apoi am fost lumină

Şi am coborât în genuni fără margini

Să ucid întunericul.

Ceva mai târziu am fost şi pasăre

Şi am zburat de la un capăt la altul al zării,

Peste oceane fără de număr.

Apoi, m-am transformat în ploaie,

Numai ca să mă odihnesc

La rădăcina spicelor de grâu, în umbra florilor.

La o margine de câmpie

Am fost izvor

Şi m-au sorbit cu sete

Drumeţul şi secerătorul.

Am fost şi sus, pe steiuri cenuşii de munte,

Pe vremea când eram căprioară,

Şi ochii mi s-au umplut

Cu nesfârşitele mări de verde

Dar şi cu lacrimile lui Labis.

Şi după ce am fost

Aer

Şi lumină

Şi pasăre

Şi ploaie

Şi izvor

Şi căprioară,

Am fost copil.

Am clădit castele colorate din cuburi

Ori din vise ce au durat o vreme.

Acum, sunt tot pentru o vreme

OM!

Iar tu eşti OM odată cu mine.

La marginea timpului

Voi fi iarăşi

Aer sau pasăre,

Sau izvor.

Dar până atunci

Pot să iubesc

OMULE de lângă mine!